钦定古今图书集成/理学汇编/学行典/第093卷 > 朱子全书二 > 《答王钦之》
## 钦定古今图书集成/理学汇编/学行典/第093卷 > 朱子全书二 > 《答王钦之》

“但取一书，从头逐段子细理会，久之必自有疑有得。
若平时汎汎都不著实，循序读书，未说义理不精，且
是心绪支离，无个主宰处，与义理自不相亲，又无积
累工夫，参互考证，骤然理会一件两件。若是小小题
目，则不足留心。择其大者，又有躐等之弊，终无浃洽
之功，非区区所望者。但愿颇采前说，而以《论语》为先”，
一日只看一二段，莫问精粗难易，但只从头看将去，
读而未晓则思，思而未晓则读，反复翫味，久之必自
有得矣。近年与朋友商量，亦多以此告之，然未见有
看得彻尾者。人情喜新厌常，乃如此，甚可叹！《论语》二
十篇尚不耐烦看得了，况所谓“死而后已”者，又岂能
办如此长远工夫耶！